‘હં...’ બાપુજીની ચાલ હજીયે અડગ હતી. એમાં કોઈ ફરક નહોતો પડ્યો. હું પણ તેમની સાથે ચાલી રહ્યો હતો. મારા એ જવાબ પછી અમારી વચ્ચે વાતચીત રોકાઈ ગઈ હતી. લગભગ સાતથી આઠ મિનિટ ચાલ્યા પછી તેમણે અમારી વચ્ચેની ચુપકીદી તોડી, ‘તારી વાત સાચી હોય તો પણ મારે રાજ-આદેશ તો આપવો જ પડશે. એના વિના કોઈ છૂટકો નથી, કારણ કે મારે માત્ર તને એકને નહીં, પણ આખા ખાનદાનને ધ્યાનમાં રાખવાનું છે. ખાલી તારી કે તારા ભાઈઓની જ નહીં, ઘરમાં સાથે રહેતા ભત્રીજા અને ભત્રીજીઓની પણ જવાબદારી મારી છે... એટલે કદાચ તને મારો નિર્ણય નહીં ગમે, પણ મારે એ તને જણાવી દેવો પડશે એવું મને અત્યારે લાગી રહ્યું છે.’